ועדת החינוך והתרבות, כנסת 15, פרוטוקול מספר 478, 2002-06-11 13:00

זבולון אורלב: אני פותח את הישיבה בעניין הקשר בין חשיפה לאבק גיר ותחלואה בסרטן ריאה בקרב מורים בישראל.

זבולון אורלב: כמו שקבענו בסוף הישיבה הקודמת, אפשרנו למשרד הבריאות פסק זמן כדי לגבש עמדה.

זבולון אורלב: אני רואה שמונחת פה חוברת.

זבולון אורלב: אני מודה שראיתי אותה לפני דקה, ולא הספקתי לעיין בה.

זבולון אורלב: בפעם הקודמת, רשמנו את הסקירה: "לדעתנו, המידע שהוצג בדבר הקשר בין סיליקה גבישית חופשית ובין הגיר אינו שלם ומחייב בירור מדעי נוסף.

זבולון אורלב: רשמנו לפנינו את בקשת משרד הבריאות וגופים נוספים להשלים את הבדיקות בסוגייה זו תוך חודש ימים, תוך בדיקת חלופות אפשריות לשימוש בגיר".

זבולון אורלב: הישיבה הזו היתה ב- 7 במאי, ואנחנו מקיימים מה שהבטחנו, להתכנס שוב אחרי חודש ימים.

זבולון אורלב: פרופ' גרין ממשרד הבריאות, בבקשה.

מנפרד גרין: אני אציג את הנושא בעזרת שקפים.

מנפרד גרין: בהמשך לדיון הקודם של הוועדה עלתה השאלה לגבי השימוש בגיר מהאספקט הבריאותי.

מנפרד גרין: השאלה עלתה בעקבות הודעה שיש קשר בין סרטן ריאה וגיר, והחשש שיש קשר כזה.

מנפרד גרין: אני מזכיר שאנחנו מקבלים פניות בעניין זה באופן שוטף ואנחנו עונים עליהן.

מנפרד גרין: תפקידנו הוא לברר את העובדות, זה לא מחקר.

מנפרד גרין: הנושא שעלה כאן הוא בעקבות שתי מורות שחלו בסרטן הריאה, ללא הסטוריה של עישון, כלומר לא היה גורם סיכון ברור למחלה.

מנפרד גרין: הרקע התעסוקתי שלהן הוא הוראה במשך שנים רבות, ועלתה שאלה אם יכול להיות קשר בין השימוש בגיר לסרטן, האם היתה סיליקה בגיר, ואם זה יכול להיות גורם מסרטן.

גרי וסטין: במקום שני מקרים שהיו ידועים, יש היום 4, ויכול להיות עוד אחד.

זבולון אורלב: אנחנו מתייחסים לישיבה מה- 7 במאי, ואז היה ידוע על שני מקרים.

מנפרד גרין: אני מציע להתייחס למה שיש לנו.

מנפרד גרין: קבלנו נתונים על אחת מהמורות, על השניה לא הצלחנו לקבל.

מנפרד גרין: מדובר על אישה שחלתה בסרטן הריאה, הגילוי היה בעקבות בדיקה אחרת.

מנפרד גרין: הסרטן התגלה ברמה מאוד ראשונית, וזה נדיר, והיא טופלה בהתאם.

מנפרד גרין: השאלות שמוצגות בשקף: מה מרכיבי הגיר, האם יש ביניהם סיליקה גבישית חופשית, ואם כן, מה הכמות?

מנפרד גרין: האם קיימת עדות לנזק בריאותי הקשור לחשיפה תעסוקתית לאבק גיר?

מנפרד גרין: האם קיימת עדות לקשר סיבתי בין חשיפה לגיר לתחלואה בסרטן הריאה?

מנפרד גרין: האם קיימת סכנה בריאותית מיידית, או לטווח ארוך, כתוצאה מחשיפה לאבק גיר?

מנפרד גרין: אספנו מידע ממפעל מקומי המייצר את מקלות הגיר לכתיבה לפי התקן האירופאי והאמריקאי.

מנפרד גרין: יש שתי מעבדות שעוסקות בבדיקה מסוג זה, אחת בטכניון ואחת בבאר-שבע.

מנפרד גרין: בבדיקה שנעשתה בטכניון לא נמצאה סיליקה בתוך הגיר.

מנפרד גרין: בדו"ח כתוב שהמסקנה שלהם היא שרמת הסיליקה בגיר היא פחות מאחוז אחד.

מנפרד גרין: זה שהם כותבים פחות מאחוז, זה לא אומר שיש אחוז אחד, אלא שלא ניתן למדוד מתחת לכך.

מנפרד גרין: בבדיקה בבאר-שבע יש בין אחוז לאחוז וחצי, אבל גם כאן היתה שאלה של דיוק הבדיקה, ויש כאן חילוקי דעות.

מנפרד גרין: אין חובת ניטור ביולוגי או סביבתי, אגף הפיקוח על העבודה ניסו לבדוק רמות סיליקה גבישית חופשית בסביבת העבודה של מורים, אבל זה מדגם קטן מאוד.

מנפרד גרין: יש לנו המלצה להרחיב את היקף הבדיקה.

אביבה טרכטמן: מה זאת אומרת "נמצאו במורים מתנדבים"?

מנפרד גרין: היו שלושה מקרים שביקשו את הבדיקה בסביבה, ולא נמצא החומר.

מנפרד גרין: זה מדד אישי של החשיפה של המורים.

מנפרד גרין: הסליקה היא גורם מסרטן מוכר בבעלי חיים, חשיפה נשימתית לסיליקה גבישית חופשית גורמת לסרטן הריאה, ברמה של בעלי חיים.

מנפרד גרין: במחקרים אפידמולוגיים בבני אדם, קיימת עדות לגבי שאיפת סיליקה גבישית חופשית, על פי המידע הזה הסיליקה הזו היא גורם מסרטן בבני אדם.

מנפרד גרין: אני רוצה להדגיש שכמעט אין מחקרים בנושא השימוש בגיר ומחלות ריאה.

מנפרד גרין: מחקר בודד הוא על שלושה מקרים ביפן, וזה לא סרטן, אלא מחלת ריאה.

מנפרד גרין: גם במקרה שהוצג אין הוכחה של קשר סיבתי.

מנפרד גרין: התייעצתי עם מומחים, ולא ידוע על מקרים של סרטן ריאה אצל מורים.

מנפרד גרין: המסקנות הן שלא מצאנו עדות לסכנה בריאותית למורים עקב חשיפה תעסוקתית לאבק גיר.

מנפרד גרין: מומלץ לבצע ניטור סביבתי של חשיפה נשימתית לאבק גיר במדגם מייצג של המורים.

מנפרד גרין: בשלב זה אין, לדעתנו, מקום להמליץ על שינוי בהרגלי השימוש בגיר.

רחמים מלול: האם נבדקו מורים מעשנים, חולים בסרטן כדי לגלות ממה חלו: מעישון או משימוש בגיר.

מנפרד גרין: התחלואה מסרטן היא, בערך, 20,000 מקרים לשנה, ומתוך זה כמה מאות מקרים של סרטן הריאה.

מנפרד גרין: אם אוכלוסיית המורים היא 130,000 אנחנו צריכים לצפות כמה מקרי סרטן הריאה בשנה, באופן רנדומלי.

מנפרד גרין: לרוב, עד 70 אחוז, אנחנו חושבים שזה קשור לעישון.

מנפרד גרין: יש אחוז של סרטן הריאה שאין גורם סיכון, כמו בכל מחלה.

מנפרד גרין: יש גם דברים אחרים: סביבה, גנטיקה, גם ילדים חולים.

מנפרד גרין: יש כנראה גורמים נוספים, מעבר למה שאנחנו יודעים.

מנפרד גרין: אולי כדאי לעשות עבודה של הפרדה בין מורים שמעשנים, לבין כאלה שאינם מעשנים, אבל זה לא שייך לעניין הגיר.

יחיאל מלול: הבאת נתון של הטכניון שאין כמעט סיליקה בגיר, ואילו בבאר-שבע מצאו אחוז עד אחוז וחצי.

יחיאל מלול: זו יכולה להיות טעות של המכשיר?

מנפרד גרין: זו הטענה, אבל לא הצלחנו לשלול את זה.

יחיאל מלול: באילו מוצרים נמצא החומר סיליקה באופן ודאי?

עירית ליבנה: בבלוק איטונג שמשתמשים בו בגנים.

זבולון אורלב: תודה רבה פרופסור גרין.

זבולון אורלב: ניתן לאנשי משרד העבודה והרווחה להגיד את דברם בסוגיה.

קורט למש: המדיניות שלנו לגבי חשיפה תעסוקתית לחומרים מסרטנים בכלל היא לשאוף לכך שתהיה קרובה לאפס מוחלט.

קורט למש: כשיש תחליף סביר, אנחנו אוסרים על השימוש בחומר, וזה עשינו במקרים אחרים.

קורט למש: אין לנו שום ספק שסיליקה חופשית היא חומר מסרטן בבני אדם, לא רק בבעלי חיים, לכן איננו רוצים חשיפה.

קורט למש: עשינו בדיקה במפעל עצמו של חשיפה של העובדים, והם נמצאים הרבה מתחת לסטנדרטים, כלומר מתחת לריכוז שמחייב איזושהי פעולה.

קורט למש: בדקנו שניים או שלושה מורים מתנדבים שבאו אתנו לכיתה, ועבדו אתנו עם הגיר, משום שאיננו יכולים להיכנס לכיתה פעילה.

לייזר מרסל: כיתה קטנה ללא אוורור, בתנאים הכי גרועים האפשריים.

קורט למש: גם שם ראינו שהחשיפה היתה מתחת למותר בהתאם לתקנות אצלנו ובעולם.

קורט למש: בכל זאת, אפילו אם החשיפה היא קטנה, אנחנו רוצים שהמפעל המייצר יוריד את ריכוז הסיליקה קרוב לאפס.

קורט למש: המוצר שמוסיף סיליקה חופשית לגיר, הוא לא הגיר עצמו.

קורט למש: מה שעושה את הסימנים הוא קאוסו-קרבונט, חומר שאינו מזיק.

קורט למש: בתהליך הייצור מוסיפים מוסף שנקרא קאולין, והוא החומר שבו יש כ- 10 אחוז סיליקה חופשית.

קורט למש: התוסף הוא פחות מ- 15 אחוז מסך כל המוצר.

קורט למש: אנחנו דרשנו מהמפעל לבדוק את אפשרות השימוש בתוסף שמכיל פחות סיליקה.

קורט למש: הם כבר הודיעו לנו שהם התקשרו עם ספק אחר שמבטיח לספק קאולין עם פחות מאחוז אחד של סיליקה חופשית.

קורט למש: בסופו של דבר, במוצר הסופי יהיה פחות ממה שיש היום.

קורט למש: אנחנו נוטים יותר להאמין לתוצאה של באר-שבע, מבחינת הריכוז.

קורט למש: אנחנו בדרך כלל, הולכים לחומרה.

קורט למש: יוצאים מהנחה שיש סיליקה חופשית ורוצים להוריד את זה עד כמה שאפשר, קרוב לאפס.

זבולון אורלב: למה אי אפשר בכלל ללא סיליקה?

קורט למש: התוסף מוסיף חוזק לגיר כדי שאפשר יהיה לכתוב איתו, שלא יתפורר.

רחמים מלול: ישנם שני סוגי גיר, אחד רך והשני יותר קשיח.

רחמים מלול: לאיזה מהם אדוני מתכוון?

קורט למש: אינני מתמצא בטכנולוגיה של הייצור.

קורט למש: המפעל בארץ מייצר עם התוסף בכל המוצרים שלו.

קורט למש: אין מוצר של המפעל שלא מכיל את התוסף, וזה המפעל היחיד בארץ.

קורט למש: השורה התחתונה, מבחינת משרד העבודה, היא שאנחנו רוצים שהמוצר במפעל יהיה עם כמה שאפשר פחות סיליקה חופשית, אפילו אם הממצאים שלנו מראים שאין סיכון גדול.

קורט למש: אנחנו מסכימים להרחיב את המדידות שלנו לעוד מורים, אבל היתה לנו בעיה להיכנס לבית ספר ולעשות מדידות בכיתה פעילה עם תלמידים.

קורט למש: מנהל המעבדה שלנו, שיושב פה, ישמח לערוך בדיקה כזו.

קורט למש: אנו מבקשים שייתנו לנו להיכנס לבית ספר, ואולי הגברת עירית ליבנה תוכל לעזור לנו בעניין זה.

אביבה טרכטמן: האם יש תקן לסיליקה חופשית במקומות עבודה?

לייזר מרסל: יש תקנה משותפת למשרדים שלנו משנת '84.

אביבה טרכטמן: אתם מתמקדים במורים, אבל יש בכיתה גם תלמידים שלא צריכים להיות חשופים.

רחמים מלול: דיברנו גם על התלמידים בישיבה הקודמת, במיוחד אלה שמוחקים את הלוח.

עירית ליבנה: נושא התלמידים הועלה פה, כי צריך להתייחס לכל מי שמצוי בסביבה, בלי אפליה.

יוסי וסרמן: אני רוצה לעדכן את מי שלא היו בישיבה הקודמת, שאנחנו ביקשנו את הישיבה.

יוסי וסרמן: הנושא נחשף לראשונה בעיתון הסתדרות המורים.

יוסי וסרמן: דברנו על שתי אוכלוסיות: התלמידים, אלה שמוחקים את הלוח ואחרים שנושמים את האבק, והמורים שנחשפים לגיר כל ימיהם בהוראה.

יוסי וסרמן: אנחנו מגינים על שתי האוכלוסיות.

יוסי וסרמן: חשוב לנו להיות בטוחים שברמה המדעית המורים והתלמידים לא חשופים לסכנה של הדבקות במחלת סרטן הריאה עקב השימוש בגיר, והימצאות הסיליקה בתוכו.

יוסי וסרמן: אנחנו רוצים שמי שאמון על כך במדינת ישראל יאמר שאין סכנה בשימוש בגיר, ואפשר להמשיך להשתמש בו.

רחמים מלול: שמעת מפרופסור גרין שזו ההמלצה.

יוסי וסרמן: פרופסור גרין אמר גם שליתר בטחון יש לערוך בדיקות נוספות.

זבולון אורלב: המסקנה היא לא רפואית אלא הגיונית.

זבולון אורלב: אני הייתי אומר שהואיל וסיליקה גבישית היא מסרטנת, ויש אחוז עד אחוז וחצי ממנה בגיר, מה עושה אחוז זה למורה שמלמד 30 שנה, או לתלמיד שיושב בספסלים הראשונים מכיתה א' עד י"ב, 12 שנה.

זבולון אורלב: אין מחקרים שיכולים לומר בוודאות שזה לא גורם מסרטן.

זבולון אורלב: האלטרנטיבה היא לתת למפעל זמן מוגבל להפסיק את השימוש בסיליקה בגיר, או שנפסיק לקנות את הגיר.

זבולון אורלב: שימצאו חלופה לחומר זה.

זבולון אורלב: לא יקרה כלום אם נבוא בדרישה, תוך זמן קצר יימצא תחליף.

זבולון אורלב: יכול להיות שהגיר יעלה יותר, אבל אני בעד זה שהגיר יעלה כפול ולא יהיה חשש.

זבולון אורלב: אני אומר שיש לנקוט במידת הזהירות המונעת.

רחמים מלול: זה גם לטובת העובדים במפעל.

זבולון אורלב: אנחנו בוועדת החינוך אומרים לך, ד"ר למש, שתדרשו מהמפעל לא להכניס ולו גרם אחד של סיליקה לגיר, שימצאו פתרון אחר.

זבולון אורלב: אתה תקבל גיבוי מלא לזה.

יוסי וסרמן: אני רוצה לומר שיו"ר הוועדה דבר גם בשמנו, ואנחנו דורשים שלא יהיה ולו אחוז קטן של סיכון, לא של גיר שמיוצר בארץ ב"אומגה" ולא של גיר מיובא.

יוסי וסרמן: אני מבקש שההחלטה תהיה ברוח זו.

זבולון אורלב: תעשו את המחקרים, ואם יתברר בעוד שלוש שנים שאין עם זה בעיה, יכניסו את החומר הזה חזרה.

אביבה טרכטמן: כשמדברים על שתי בדיקות, אחת בטכניון ואחת בבאר-שבע, אחד קטן מאחוז והשניה אחוז עד אחוז וחצי, זה לא בהכרח שהבדיקות האלה שונות.

אביבה טרכטמן: יכול להיות שזה במסגרת הטעות של הבדיקה.

אביבה טרכטמן: המסקנה היא שיש לבדוק זאת, ובינתיים יש למצוא דרך לא להשתמש בגיר זה.

עירית ליבנה: אני מבקשת לא לצאת בהצהרות שתגרומנה לפאניקה בקרב מורים והורים, ולחשוב אם יש אפשרות לדרוש מהמפעל המייצר שגיר ייוצר ללא סיליקה.

עירית ליבנה: אני אוציא חוזר מנכ"ל כבר לגבי השנה הבאה.

זבולון אורלב: אני מקבל את הגישה שלך.

זבולון אורלב: גברת סילביה קוטון, בבקשה.

סילביה קוטון: צריך לקחת בחשבון מה החלופה.

סילביה קוטון: גם בשימוש בלוח לבן עם טושים, יש לחשוב באילו טושים מותר להשתמש.

זבולון אורלב: אנו נבקש שהחוזר שייצא יבהיר גם את זה.

מרסל לייזר: אני מנהל המעבדה לבריאות תעסוקתית, עשיתי את כל הבדיקות שהוזכרו כאן.

מרסל לייזר: בדקנו את כל המרכיבים שישנם במפעל זה.

מרסל לייזר: בישיבה הראשונה עם הנהלת המפעל, בקשתי למצוא תחליף.

מרסל לייזר: במפעל אין חשיפה אישית של העובדים לסיליקה.

מרסל לייזר: אם נרחיב את הבדיקות אצל המורים לפי הסטנדרטים התעסוקתיים שמתייחסים ל- 8 שעות עבודה, יש לי ספק אם אמצא ריכוזים מעל הסטנדרטים המקובלים בתקנות הישראליות.

רחמים מלול: עשית את הבדיקה הזו?

מרסל לייזר: עשיתי עם מספר קטן של נבדקים, בבית ספר ביפו.

מרסל לייזר: אם ארחיב את הבדיקות, לא אגיע ליותר מכך.

מרסל לייזר: אני רוצה להרחיב את הבדיקות.

זבולון אורלב: הגברת ממשרד החינוך תעזור לך למצוא מורים, הסתדרות המורים תעזור לך.

מרסל לייזר: במקרה שיהיו מקרים של מורות שיחלו בסרטן הריאה, תמיד יימצאו רופאים שיקשרו את החשיפה לגיר עם המחלה, ואת זה אנחנו לא יכולים למנוע.

גרי וסטין: התקן משנת '84 הוא כמעט בן 20 שנה, ועל זה אנחנו צריכים לדבר.

גרי וסטין: מה שקרה לפני 30 שנה, זה מה שצריך לעניין אותנו, כי לוקח 10 עד 30 שנה לסיליקוזיס להתפתח, וכך גם סרטן הריאה.

גרי וסטין: אם מסתכלים על מה שקרה לפני חודש, או שנה, לא נראה כלום, אם נבדוק מי היה חשוף לפני 10 או 20 שנה - שם הבעיה.

גרי וסטין: למזלנו מצאנו גיר מלפני 25 שנה בערך, וקבלנו ממשלת ארה"ב הסכמה - בעל פה בינתיים - לבדוק את הגיר הזה.

גרי וסטין: יש גם גורמים בארץ שמוכנים לבדוק.

גרי וסטין: סף שמתחתיו אין סכנה, זה לא קיים.

גרי וסטין: אני חושב שכולם הגיעו למסקנה הזו.

גרי וסטין: I.A.R.C.

גרי וסטין: אומרים זאת כבר 30 שנה.

גרי וסטין: יש תקן, אבל הוא לא מבטיח כלום.

גרי וסטין: הוא מבטיח שהתעשייה שמחה, כי הם יכולים לעשות כל מה שנכנס לתוך התקן.

גרי וסטין: אבל תקן לא מבטיח כלום בריאותית.

זבולון אורלב: מי קובע את התקן?

גרי וסטין: התקן הישראלי כרגע מבוסס על תקן תעשייתי אמריקאי, קבוצה של אנשים שקשורים וממומנים על ידי התעשייה האמריקאית, בנוסף לכך שהוא כבר מיושן, בן 20 שנה.

גרי וסטין: כרגע, יש 5 או 6 נשים עם סרטן, ולא שתיים, כולן מורות.

גרי וסטין: ל- 3 יש סרטן הריאה ועוד 2 או 3 עם סרטן הלשון.

גרי וסטין: לפי הספרות המדעית שני סוגים אלה, אפשר שנגרמו על ידי הסיליקה.

גרי וסטין: גרוע מזה, תוך כדי הבדיקות של הספרות, גילינו שנוסף לתוסף הזה יש גם תוספים נוספים כמו: ניקל, קדיום, ארסן וכרום.

גרי וסטין: 4 מתכות כבדות בגיר.

גרי וסטין: כולם מסרטנים לא פחות מהסיליקה.

גרי וסטין: כלומר, בגיר אחד יש ארבעה או חמישה סוגים של מחוללי סרטן.

זבולון אורלב: משרד העבודה והרווחה לא יודע את זה?

גרי וסטין: אם זה לא נבדק, לא יודעים.

גרי וסטין: יש לי דפי בטיחות של ארה"ב ויש לי 20 או 30 מפעלים שונים שמוסיפים את התוספים האלה לגיר.

גרי וסטין: אנחנו לא יודעים מה מתוך זה מגיע ארצה.

גרי וסטין: אני חושב שלד"ר אנריקה בוצ'אצ'י וד"ר ריכטר יש מה להוסיף.

זבולון אורלב: ד"ר בוצ'אצ'י, הצג את עצמך בכמה מילים.

אנריקה בוצ'אצ'י: אני רופא תעסוקתי, מומחה לבריאות הציבור.

אנריקה בוצ'אצ'י: עבדתי בקופת חולים כללית, במכבי, במשרד הבריאות.

אנריקה בוצ'אצ'י: היום אני עצמאי.

זבולון אורלב: למי אתה נותן יעוץ?

זבולון אורלב: אני שואל שאלות כדי לברר שמי שיושב מולנו הוא חסר פניות, לדעת שאינך נציג של מפעל כלשהו.

אליהו ריכטר: ד"ר בוצ'אצ'י זכה לפרס ההסתדרות הרפואית על פי סקר דעת קהל, כרופא האהוד ביותר במדינת ישראל.

אנריקה בוצ'אצ'י: הסיכון של ילדים הוא לא רק בגלל הקרבה למורים הכותבים, אלא ילד תורן מוחק, וילדים מכים במחק ומעלים אבק רב.

אנריקה בוצ'אצ'י: כאשר אנחנו חושבים על גורמי סיכון, סיליקה ואולי אחרים, שאין להם סף בטיחות, וכשאנחנו יודעים שהאוכלוסייה הצעירה פגיעה שבעתיים מאוכלוסייה מבוגרת בריאה, אנחנו חייבים לקחת את הרובד התרחישי הזה בפני עצמו.

אנריקה בוצ'אצ'י: אני רוצה להדגיש את הדיון הבלתי רלוונטי לגבי הגיר הבלתי אקטואלי.

אנריקה בוצ'אצ'י: אנחנו לא יודעים מה היה סוג הגיר בו השתמשו לפני 20 שנה.

אנריקה בוצ'אצ'י: אפשר לאתר גיר ישן.

אביבה טרכטמן: אתה צודק, אבל צריך להפריד בין שני דברים.

אביבה טרכטמן: קודם כל יש לדון במה שקורה היום.

אנריקה בוצ'אצ'י: אנחנו עדיין חוקרים.

אנריקה בוצ'אצ'י: את המחקרים לגבי הקשר בין חשיפה למחלה לא צריכים יותר.

אנריקה בוצ'אצ'י: השאלה היא אם היתה חשיפה בעבר למחוללים, לא רק סרטן, אלא גם מחלות קטלניות אחרות, לזה חייבים גם כן להתייחס.

אנריקה בוצ'אצ'י: היו לי כמה סייגים לגבי הניטור שנעשה.

אנריקה בוצ'אצ'י: המפעל הזה קיים כבר שנים רבות.

אנריקה בוצ'אצ'י: אני מבין שהתגלית לגבי הסיליקה היא בת כמה חודשים, מסקרן אותי מה קרה בעבר.

אנריקה בוצ'אצ'י: האם המפעל הזה מעולם לא דיווח על תהליך הייצור, ואם לא דיווח, המפעל הוא עבריין, כי חייב לדווח.

אנריקה בוצ'אצ'י: אני גם לא מקבל את הגישה שצריך להתחנן למשרד החינוך שימצאו את המורים שיהיו מוכנים לעבור בדיקת ניטור כזו.

אנריקה בוצ'אצ'י: יש למשרד העבודה את כל השיניים, על פי חוק, להיכנס בלי הודעה מראש -

לייזר מרסל: זה בית ספר, לא מפעל.

אנריקה בוצ'אצ'י: זה מקום עבודה לכל דבר.

זבולון אורלב: אין צורך, יפנו למזכ"ל הסתדרות המורים שביקש את הדיון, ויש לו עניין שהמורים ישתפו פעולה.

מנפרד גרין: אני מסכים שאם יש חומר מסוכן כלשהו בתוך הגיר, יש להוציאו משם.

מנפרד גרין: הדו"ח שלנו מתייחס לחשיפה היום.

מנפרד גרין: אני מסכים שיש כאן שני נושאים: אלה שנחשפו בעבר, ואולי גם לדברים אחרים.

מנפרד גרין: השאלה כרגע היא המשל השימוש במוצר הקיים.

מנפרד גרין: אנחנו צריכים לבדוק את המוצר הקיים.

מנפרד גרין: לעשות את הפניה בצורה מסודרת, ולדרוש שלא יהיה סיליקה בגיר.

אליהו ריכטר: עקרונית, אני בהחלט תומך בעיקרון הזהירות המונעת, בתנאי שהתחליף לא יהיה כרוך בסיכונים, כפי שאמרנו בפעם הקודמת.

אליהו ריכטר: יש משימה להסתדרות המורים לעזור לאלו שניזוקו.

אליהו ריכטר: זו גם הזדמנות להעלות את נושא הסיליקה ובריאות העובד, בכל שאר המקומות בהם יש סיכון.

זבולון אורלב: הבהרתי בפעם הקודמת שזה לא מנדט שלנו.

זבולון אורלב: אני פניתי ליו"ר ועדת המדע, לצערי ענתה לי בשלילה.

זבולון אורלב: אני מייעץ לכם לפנות אליה ולבקש את הדיון הזה, או בוועדת העבודה והרווחה.

אליהו ריכטר: לגבי נושא התקן.

אליהו ריכטר: היינו בכנסים שדנו במגבלות התקנים שנעשו על ידי בני אדם, במיוחד לגבי חומרים מסוכנים.

אליהו ריכטר: אני יכול להביא שפע של מאמרים על איך שהתקנים המנהליים לא בהכרח מגינים, במיוחד כשמדובר בחומרים מסרטנים.

אליהו ריכטר: הנקודה האחרונה היא לגבי דגימות.

אליהו ריכטר: כאשר עושים מספר מצומצם של דגימות, שאמורות להתייחס לאוכלוסייה גדולה.

זבולון אורלב: יש 120,000 מורים שחשופים לגיר פלוס 10,000 בהשכלה הגבוהה, ו- 1,800,000 תלמידים.

אליהו ריכטר: אי אפשר להגיע למסקנות שליליות על אוכלוסייה כל כך גדולה ממספר כל כך קטן של דגימות.

קורט למש: אני מסכים, כפי שאמרתי קודם.

קורט למש: מבחינתנו כל סיכון מיותר.

קורט למש: אני מבקש שתעבירו אלינו את ההחלטה ואנחנו נפעל בהתאם.

קורט למש: יש לציין שלנו אין סמכות לגבי יבוא, ויש לסגור את הפרצה הזו.

זבולון אורלב: אני מאוד מודה לך על הגישה שלך, ומעריך אותה.

דפנה הראבן: במסגרת החוברת שקבלנו, תקן 574 מדבר על מקלות גיר לכתיבה, התקן מדבר רק על כתיבה.

דפנה הראבן: אני מצפה שהוועדה הזו תפנה למכון התקנים ותנסה להעלות את ההיבט שאם יש תקן, שיטפל גם בנושא הבריאותי.

זבולון אורלב: אנחנו נגד תקן.

זבולון אורלב: אני בעד זה שלא יהיה סיליקה בכלל.

זבולון אורלב: אני רוצה להודות למזכ"ל הסתדרות המורים, יוסי וסרמן שזרז אותנו בדיונים האלה.

זבולון אורלב: אני גם רוצה להודות לד"ר וסטין, ד"ר ריכטר וד"ר בוצ'אצ'י שהביאו אותנו למודעות לנושא.

זבולון אורלב: כמו כן אני מודה למשרד הבריאות שמיד בדק ופעל, ואנשי משרד העבודה והרווחה, משרד החינוך, המשרד לאיכות הסביבה.

זבולון אורלב: בפעם הקודמת הקדשנו שעה לנושא, והפעם שעה.

זבולון אורלב: אני למדתי הרבה על הנושא, ואני אומר את זה גם על דעתו של ח"כ רחמים מלול שהיה בשני הדיונים.

זבולון אורלב: הסוגיה הזו הטרידה אותנו מאוד, לא רק בהיבט של המורים אלא גם בהיבט של התלמידים.

זבולון אורלב: התלמידים שוהים בכיתות יותר מהמורים, אם כי המורה נמצא בכיתות יותר שנים.

זבולון אורלב: אני מציע שמה שנסכם היום יהיה בהמשך להחלטות מהפעם הקודמת.

זבולון אורלב: הוועדה רושמת לפניה כי בעקבות המידע שנמסר כאן, משרד החינוך והתרבות ינחה לקראת פתיחת שנת הלימודים התשס"ג להימנע משימוש בגיר שיש בו סיליקה גבישית חופשית, וכן ינחה באשר לשימוש בפתילונים ( טושים) כדי להבטיח שאין בהם חומרים מזיקים, על פי הנחיות אגף הפיקוח על העבודה, במשרד העבודה.

זבולון אורלב: הוועדה מבקשת ממשרד העבודה והרווחה לאסור כליל על המפעלים בארץ המייצרים גיר כתיבה להשתמש בכל דרך שהיא, ובכל כמות שהיא, בחומרים שיש בהם סיליקה גבישית חופשית, וכן בחומרים כגון: ניקל, כרום, קדיום וארסן הידועים גם הם כחומרים מסרטנים.

זבולון אורלב: הוועדה פונה לשרת התעשייה והמסחר כדי למנוע יבוא של גירי כתיבה המכילים כמות כלשהי של סיליקה גבישית חופשית, וכן של החומרים האלה.

זבולון אורלב: הוועדה פונה למכון התקנים כדי לבטל את התקן ולקבוע איסור מוחלט של המצאות סיליקה חופשית, ויתר החומרים, בגיר בישראל, הן מייצור מקומי והן מיבוא.

יוסי וסרמן: הסתדרות המורים רוצה להודות ליו"ר הוועדה, ולכל המשתתפים.

יוסי וסרמן: החלטות יו"ר הוועדה מקובלות עלינו.

זבולון אורלב: מקובל על כל הנוכחים?

קורט למש: לא הזכרת בסיכום שלך אם כדאי להרחיב את הבדיקה על עוד מורים.

זבולון אורלב: הוועדה מברכת את כוונת משרד העבודה להרחיב את הבדיקות בסוגיה זו בקרב עובדי ההוראה.

זבולון אורלב: הוועדה ממליצה בפני הסתדרות המורים ומשרד החינוך להעמיד לרשות משרד העבודה והרווחה את כל העזרה הדרושה לביצוע הבדיקות.

זבולון אורלב: תודה רבה, הישיבה נעולה.